Mateo Kovačić

**Mateo Kovačić** (lindur më 6 maj 1994) është një futbollist profesionist kroat i cili luan si mesfushor për klubin anglez Manchester City dhe kombëtaren kroate.

Ai e filloi karrierën si profesionist te Dinamo Zagreb në moshën 16 vjeç, duke fituar dy kampionate para se të transferohej te Interi në Itali në janar 2013. Pas përfundimit të sezonit 2014–15, Kovačić firmosi me Real Madridin, duke fituar UEFA Ligën e Kampioneve në sezonet 2015–16, 2016–17 dhe 2017–18. Në vitin 2018, ai u bë pjesë e Çelsit në formë huazimi. Transferimi u bë përfundimtar në fund të sezonit 2018–19. Me Çelsin, Kovačić fitoi UEFA Ligën e Evropës në sezonin 2018–19 dhe UEFA Ligën e Kampioneve në sezonin 2020–21, si dhe u shpall Lojtari i Vitit i klubit në sezonin 2019–20. Ai ishte gjithashtu pjesë e ekipit që fitoi UEFA Super Kupën dhe FIFA Kupën e Botës për Klube në sezonin 2021–22.

Kovačić ka luajtur në disa nivele të ekipeve të moshave të Kroacisë. Ai debutoi me ekipin e parë në vitin 2013. Që nga ajo kohë, Kovačić ka luajtur në edicionet 2014, 2018 dhe 2022 të FIFA Kupës së Botës si dhe edicionet 2016, 2020 dhe 2024 të UEFA Kampionatit Evropian.

## Karriera me klube
### Vitet e para
Kovačić lindi në Linz të Austrisë nga prindër boshnjako-kroat të cilët kishin emigruar nga Kotor Varoš të Bosnjas. Ai e nisi karrierën si futbollist te akademia e LASK Linz. Në vitin 2007, Kovačić kishte tërhequr interesimin e shumë klubeve evropiane, përfshirë VfB Stuttgart, AFC Ajax, Juventus dhe Bayern München. Megjithatë, familja e tij nuk ishte dakord për transferimin e tij në këto klube, duke zgjedhur transferimin te Dinamo Zagreb. Në vitin 2009, Kovačić theu këmbën duke qëndruar jashtë fushave për një muaj. Kovačić u rikthye të luante futboll 31 maj 2010, dhe luajti ndeshjen e fundit me Kroacinë U–17, në ndeshjen kundër RNK Split U–17, ndeshja u fitua nga Kroacia U–17 me rezultatin 5–0.

### Dinamo Zagreb
Kovačić nisi stërvitjen me ekipin e parë nën drejtimin e trajnerit Vahid Halilhodžić katër muaj më vonë, më 6 tetor 2010, por vazhdoi të luante me akademinë në ndeshjet e kampionatit gjatë muajit tetor. Më vonë në atë muaj, gazeta e përditëshme lokale *Sportske novosti* reportoi se shefi i akademisë së Arsenalit, Steve Rowley, kishte mbërritur në Zagreb për të parë talentin e lojtarit në ndeshjet e ekipit nën-17 kundër Cibalia dhe NK Zagreb. Në skuadrën e pare, Kovačić mori fanellën me numrin 8, një numër që e kishte mbajtur një nga legjendat më të mëdha të klubit, Robert Prosinečki.

Kovačić bëri debutimin e tij zyrtar si profesionist më 20 nëntor 2010 në ndeshjen e kampionatit në transfertë kundër Hrvatski Dragovoljac, duke shënuar golin e katërt të fitores  6–0. Në moshën 16 vjeç e 198 ditë, ai u bë lojtari më i ri që shënon gol në kampionat, duke thyer rekordin e vendosur vetëm një javë më parë nga Dino Špehar (16 vjeç e 278 ditë). Në sezonin e tij të parë me Dinamo Zagreb, Kovačić luajti shtatë ndeshje dhe shënoi një gol, duke kontribuar në fitimin e titullit.

Kovačić e fitoi shpejtë vendin në formacionin titullar në sezonin 2011–12. Ai luante zakonisht si mesfushor i majtë në formacionin 4–2–3–1.Në fillim të sezonit, ai ndihmoi ekipin të arrinte në fazën e grupeve të Ligës së Kampioneve për herë të parë pas 12 viteve. Pavarësisht se ishte vetëm 17 vjeç, ai luajti si titullar në ndeshjen e parë të grupit kundër Real Madrid. Në ndeshjen e gjashtë dhe të fundit në fazën e grupeve, Kovačić shënoi në humbjen kundër Olympique Lyonnais në shtëpi. Në kampionat, ai luajti rregullisht si titullar, duke zhvilluar 25 ndeshje dhe shënuar 4 gola. Gjatë një ndeshje kundër NK Lučko, ai u bë kapiten për herë të parë duke u bërë lojtari më i ri në historinë e klubit që vesh shiritin e kapitenit; ai e mori shiritin nga Leandro Cufre. Ishte një tjetër sezon i suksesshëm për Kovačić në kampionat dhe kupë, pasi ai zhvilloi 32 paraqitje në të dy kompeticionet, duke ndihmuar klubin të fitonte titullin e 7të rradhazi dhe të 14të në histori. Ai gjithashtu shënoi në finalen e Kupës së Kroacisë kundër NK Osijek në Stadiumin Maksimir. Në dhjetor 2011, ai u shpall si Shpresa e Vitit e Futbollit Kroat.

Në fillim të sezonit 2012–13, Kovačić pësoi një dëmtim të kockave metatarsal3, duke bërë që të humbiste disa ndeshje të fazës kualifikuese të Ligën së Kampioneve. Ai u rikthye në kohë për të luajtur në ndeshjen e parë të fazës së grupeve kundër Portos. Kovačić luajti në të gjitha ndeshjet e ekipit në fazën e grupeve të kompeticionit, respektivisht kundër Portos, Paris Saint-Germain, dhe Dynamo Kyiv. Ai vazhdoi të impresionte me performancat e tij gjatë gjysmës së parë të sezonit. Në tetor 2012, ai u nomia për Golden Boy, një çmim që jepet nga gazetarë sportiv për talentin më impresionues gjatë një sezoni. Gjatë merkatos dimërore të sezonit, bordi drejtues i klubit hodhi poshtë të gjithë spekullimet për një largim të mundshëm të Kovačić dhe gjithashtu thanë se ata kanë ndërtuar një talent tjetër të madhë me emrin Alen Halilović. Më 30 janar 2013, media zbuloi se Kovaçiç u shit tek klubi italian Inter në Serie A.

Gjatë kohës së tij me Dinamo Zagrebin, Kovačić fitoi dy herë ligën dhe dy herë Kupën e Kroacisë, duke luajtur në total 73 ndeshje zyrtare, përfshirë 12 ndeshje në Ligën e Kampioneve.

### Internazionale
parapamje|djathtas|Kovačić në aksion me Interin gjatë një ndeshje të UEFA Ligës së Evropës.
Më 31 janar 2013, Kovačić u transferua te klubi italian Inter për 13 milion € plus 2 milion € nëse *Zikaltrit* do të kualifikoheshin në Ligën e Kampioneve. Raportimet italiane gjithashtu zbuluan se Real Madrid, Manchester City, dhe Çelsi ishin interesuar për lojtarin, por ai më në fund u bashkua me skuadrën *Nerazzurre*. Pas mbërritjes, atij j'u dhurua fanella me numrin 10, që më parë e kishte Wesley Sneijder.

#### Sezoni 2012–13
Kovačić bëri debutimin e tij me Interin tre ditë më vonë, më 3 shkurt, duke u futur në fushë në fillim të pjesës së dytë humbjen 3–1 kundër Sienës në Serie A. Edhe pse u njoftua se do të luante titullar në ndeshjen tjetër të Serie A kundër Chievos, Kovačić humbi ndeshjen për shkak të një dëmtimi të vogël në muskuj. Më 14 shkurt, Kovačić bëri debutimin e tij evropian në San Siro në ndeshjen kundër CFR Cluj, duke asistuar golin e dytë të shënuar nga Palacio me Interin që fitoi 2–0. Ai luajti 90 minuta të plota në ndeshjen e kthimit; Inter fitoi 3–0 dhe u kualifikua në raundin e 16-tave me rezultatin e përgjithshëm 5–0.

Kovačić bëri debutimin e tij si titullar në Serie Anë humbjen 4–1 kundër Fiorentinës. Në Ligën e Evropës, Interi u eliminua nga Tottenham Hotspur me rregullin e golit jashtë fushe; Kovačić u komplimentua nga media për performancën e tij në ndeshjen e kthimit, ku Inter fitoi 4–1. Ai u lavdërua edhe nga trajneri i ekipit Andrea Stramaccioni, i cili deklaroi se aftësia e pasimeve të kroatit ishte "e pabesueshme".

Më 30 mars, Kovačić luajti si titullar për herë të parë në ''Derby d'Italia'' kundër Juventusit; ai nisi aksionin e golit të vetëm të ekipit të tij të shënuar nga Palacio. Pas kësaj, ai luajti si titullar kundër Sampdorias dhe Atalantës, duke asistuar një nga golat e Ricardo Álvarez në humbjen 4–3 në shtëpi kundër këtyre të fundit. Deri në fund të sezonit, Kovačić ishte titullar në të gjithë ndeshjet e Serie A, me Interin që e mbylli sezonin në vendin e nëntë duke mos u kualifikuar në kupat evropiane. Kovačić luajti gjithsej 18 ndeshje në të gjitha kompeticionet. Në maj, atij i'u dhurua çmimi "Gentleman Revelation of the Year" nga tifozët e klubit.

#### Sezoni 2013–14
Kovačić humbi shumicën e stërvitjes para-sezonale me skuadrën për shkak të disa dëmtimeve të vogla dhe bëri rikthimin e tij disa ditë para ndeshjes së parë zyrtare kundër Cittadellës në San Siro e vlefshme për Kupën e Italisë. Gjatë intervistave para-sezonale, trajneri i ri i Interit Walter Mazzarri, duke thënë se Kovačić do t'i jepej një rol tjetër në fushë, një rol i ngjashëm që Marek Hamšík ka te Napoli. Gjatë pjesës së parë të sezonit 2013–14, Kovačić luajti rregullisht edhe pse luftoi për t'u përshtatur me rolin e ri në fushë. Ai dhuroi asistin e parë të sezonit në ndeshjen kundër Livornos, duke asistuar golin e dytë të shënuar nga Yuto Nagatomo. Më 10 maj 2014, në ndeshjen e fundit zyrtare të kapitenit Javier Zanetti në San Siro, Kovačić dhuroi tre asiste në fitoren 4–1 kundër Lazios. Kjo ishte hera e parë për sezonin 2013–14 që një lojtar asiston tre gola në një ndeshje. Ai e mbylli sezonin me 35 ndeshje midis kampionatit dhe kupës.

#### Sezoni 2014–15
Kovačić luajti ndeshjen e parë zyrtare për sezonin 2014–15 kundër islandezëve Stjarnan në ndeshjen e parë të fazës play-off të Ligës së Evropës. Në ndeshjen e kthimit, Kovačić shënoi golin e parë për Interin dhe më vonë edhe dy të tjerë duke kontribuar në fitoren 6–0 në San Siro, me Interin që u kualifikua në fazën e grupeve me rezultatin e përgjithshëm 9–0. Ai shënoi golin e parë në kampionat si dhe asistoi edhe dy të të tjerë në fitoren shkatërrimatre 7–0 kundër Sassuolos më 14 shtator.

Kovačić shënoi golin e pestë të sezonit më 21 shtator në barazimin 1–1 në Stadio Renzo Barbera kundër Palermos; ai e shënoi golin në minutën e 42 pas një goditje të bukur jashtë zone, dhe më pas u zëvëndësua në minutën e 79 me argjentinasin Rodrigo Palacio. Ai vazhdoi formën e tij fantastike duke shënuar golin e parë në fitoren 2–0 jashtë fushe kundër Chievo Veronës më 15 dhjetor si dhe një gol nga jashtë zone në barazimin 2–2 kundër Lazios në San Siro, në ndeshjen e fundit të vitit.

Më 6 janar 2015, në ndeshjen e parë për vitin 2015, Kovačić u nxorr jashtë nga fusha me karton të kuq në barazimin 1–1 kundër Juventusit pas një faulli nga mbrapa kundër Stephan Lichtsteiner. Tre ditë më vonë, ai rinovoi kontratën e tij deri në vitin 2019.

### Real Madrid
Më 16 gusht 2015, trajneri i Interit Roberto Mancini konfirmosi se klubi u detyrua të shiste Kovačić te Real Madridi për shkak të Fair Play Financiar. Duke folur në konferencën për shtyp pas ndeshjes miqësore kundër ekipit grek AEK Athinës, Mancini tha: "Janë rregulla që duhen respektuar. Nuk mendoj se kishte ndonjë që donte që kjo të ndodhte por ne kemi rregullat e Fair Play Financiar për të ndjekur. Na vjen të gjithëve keq për këtë: mua, presidentit, stafit drejtues dhe vetë lojtarëve. Real Madridi gjithashtu zyrtarizoi transferimin dy ditë më vonë, duke njoftuar se Kovačić kishte firmosur një kontratë gjashtë-vjeçare. Sipas raportit financiar të Interit (Italisht: *Relazione sulla Gestione*) shuma e transferimit ishte 29 milion €. Kovačić u prezantua si lojtari më i ri i Real Madridit në Stadiumin Santiago Bernabéu, ku dhe mori fanellën me numrin 16 për sezonin e ri. Kovačić u bë lojtari i pestë kroat, pas Robert Prosinečki, Davor Šuker, Robert Jarni dhe Luka Modrić, që j'u bashkua klubit madrilen.

## Karriera ndërkombëtare
thumb|djathtas|200px|Kovačić gjatë një ndeshje në vitin 2013.
Kovačić ka luajtur me kombëtaren kroate me mosha të ndryshme, duke debutuar në maj 2008 në një ndeshje miqësore të kombëtares nën-15 kundër Sllovakisë. Që nga viti 2011, ai është një lojtar titullar i kombëtareve nën-19 dhe nën-21. Në gusht 2012, Kovačić mori thirrjen e parë për të luajtur me kombëtaren kryesore për një ndeshje miqësore kundër Zvicrës, por ai nuk mundi të bëjë debutimin për shkak të një dëmtimi. Më pas, ai u thirr për të luajtur në ndeshjet zyrtare për kualfikueset e FIFA Kupës së Botës 2014 kundër Serbisë dhe Uellsit në mars 2013.

Ai bëri debutimin e tij me ekipin kombëtar kundër Serbisë më 22 mars 2013, duke luajtur si mesfushor qëndre sëbashku me Luka Modrić, në vend të titullarit Ognjen Vukojević. Në intervistën pas ndeshjes, shoku i tij, Niko Kranjčar, e vlersoi performancën e tij duke e quajtur "profesor të futbollit". Katër ditë më vonë, ai luajti edhe kundër Uellsit duke hyrë në pjesën e dytë si zëvëndëues në fitoren 1–2. Ndeshja e tij e tretë në këto kualifikuese erdhi në qershor, kur Kroacia u përball kundër Skocisë në Zagreb dhe mori një humbje frustruese pavarësisht rasteve të mira që kishin. Deri fund të kualifikueseve, Kovačić luajti edhe dy ndeshje të tjera, me Kroacinë që e përfundoi grupin e dyta duke arritur në fazën play-off të kualifikueseve. Pavarësisht se nuk luajti në ndeshjen e parë në Reykjavík kundër Islandës që u mbyll pa gola, Kovačić e nisi si titullar pjesën e dytë në Zagreb duke dhuruar asistin e golit të dytë të skuadrës duke u kualifikuar përfundimisht për në Kupën e Botës 2014 me rezultatin e përgjithshëm 2–0.

## Profili i lojtarit
170px|majtas|parapamje|Në stërvitjen me kombëtaren në mars 2013. 
Kovačić është përshkuar si një lojtar me talent të madh dhe aftësi të mira teknike dhe dribluese. Ai është konsideruar të jetë një mesfushor i gjithanshëm, duke luajtur në pozita të ndryshme në mesfushë. Ai e filloi si mesfushor sulmues te Dinamo Zagreb, por kur ai u transferua te Inter ndyshoi pozicionin e tij duke u bërë regjizor dhe organizator nën drejtimin e trajnerit Andrea Stramaccioni. Nën drejimin e trajnerit të ri Walter Mazzarri, Kovačić është vendosur në një pozicion më sulmues në fushë.

Trajneri i kombëtares nën-17, Martin Novoselac, ka thënë për Kovačić: "Unë kurr nuk kam parë një djalosh me aq talent që nga koha e Robert Prosinečki", duke u bazuar te zhvillimi i tij i shpejtë dhe talenti. Kovačić ka thënë së është pikërisht Prosinečki idhulli i tij. Patrioti i tij, Zvonimir Boban, i cili ka luajtur për Milanin për më shumë se një dekadë, në një intervistë për Sky Italia ka thënë: "Ai ka talent gjë që mund t'a bëjë më të mirë se unë. Ai është shumë serioz për moshën që ka. Kovačić është një lojtari i kompletuar. Ai është një talent i plotë që ende mund të rritet – ai ka potencial të pabesueshëm". Ish trajneri i Interit, Andrea Stramaccioni, ka përshëndetur ndeshjet e tij në disa raste, duke e përshkruar atë si "ylli i së ardhmes". Trajneri italian, Giovanni Trapattoni, e ka përshkuar atë i një "përzirje e Kakásë dhe Clarence Seedorf", për shkak të stilit të tij të lojës dhe karakteristikave teknike. Kapiteni legjendar i Interit Javier Zanetti, deklaroi se pas mbërritjes së Ronaldos në klub kur ishte 21 vjeç, Kovačić është talenti i dytë më i madhë gjatë 19 viteve të qëndrimit të tij si lojtar i klubit.

## Statistikat e karrierës
### Klube
### Kombëtarja
#### Golat me kombëtaren
### Personale
*Shpresa e Vitit i Futbollit Kroat (2011)
*Gentleman Revelation of the Year (2013)

## Referime 
## Lidhje të jashtme 
*Profili te inter.it
*Mateo Kovačić – Rekordi në kompeticionet e UEFA-s
*Mateo Kovačić  – Rekordi në kompeticionet e FIFA-s